Hjørring Kommune sætter i disse dage gang i et omfattende projekt, der skal sikre en optimal behandling af sager, der vedrører udsatte børn og deres familier. Som det første skridt på vejen sætter kommunen sin nuværende sagsbehandling under lup for at blive klogere på sin egen praksis. - Som kommune har vi ansvaret for at varetage børnenes behov på en betryggende måde. Derfor arbejder vi hele tiden på at gøre tingene endnu bedre, så vi kan skabe de bedst mulige forhold for udsatte børn og unge. Vi går derfor i gang med at kigge på vores administration og organisering af børne- og familiesagsbehandlingen for at samle viden om vores håndtering af sagerne. Det er første skridt i det projekt, vi nu sætter i søen, fortæller direktør for Børne- og Undervisningsområdet Martin Østergaard Christensen. Startskuddet til projektet markeres på mandag med et vidensseminar, hvor alle medarbejdere, ledere og andre interessenter inviteres til at komme med deres indspark til, hvordan kommunen sikrer en optimal sagsbehandling. Derudover har kommunen hyret revisions- og rådgivningsfirmaet Deloitte til at forestå en gennemgang af samtlige sager på området.

Referat:
Hjørring Kommune sætter nu sin behandling af børne- og
familiesager under lup i storstilet projekt.